Broj: 711-I-1479-M-270/22-02-17

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Rolanda Čopa, pomoćnika ravnatelja Hrvatskog zavoda za zapošljavanje (u daljnjem tekstu: HZZ),** za davanjem mišljenja Povjerenstva,na 173. sjednici održanoj dana 27. svibnja 2022.g. daje sljedeće

**MIŠLJENJE**

1. **Obveznik Roland Čop, pomoćnik ravnatelja HZZ-a, dužan je u godišnjoj imovinskoj kartici, koja se podnosi od 1. do 31. siječnja svake godine tijekom trajanja mandata, navesti podatak o dionicama kojih je vlasnik na dan 31. prosinca prethodne godine, dok će u napomeni iste imovinske kartice navesti podatak o tvrtkama trgovačkih društava čije je dionice stjecao i otuđivao tijekom prethodne godine.**
2. **Obveznik je u imovinskoj kartici iz točke I. izreke dužan navesti ukupni dohodak koji je ostvario tijekom prethodne godine sa danom 31. prosinca, a koji predstavlja razliku između sredstava stečenih od prodaje dionica kojih je bio vlasnik i sredstava uloženih u kupnju dionica tijekom iste godine.**

 Obrazloženje

Zahtjev za davanjem mišljenja Povjerenstva podnio je obveznik Roland Čop, pomoćnik ravnatelja HZZ-a. U knjigama ulazne pošte Povjerenstva zahtjev je zaprimljen 13. svibnja 2022. pod poslovnim brojem 711-U-5087-M-270/22-01-1, povodom kojeg se vodi predmet broj M-270/22.

Člankom 3. stavkom 1. podstavkom 27. ZSSI/21-a propisano je da su ravnatelj, zamjenik ravnatelja i pomoćnici ravnatelja HZZ-a obveznici u smislu odredbi navedenog Zakona, stoga je Roland Čop povodom obnašanja dužnosti pomoćnika ravnatelja HZZ-a obveznik u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je u zakonskoj obvezi prijaviti stečene dionice u svojoj imovinskoj kartici, slijedom čega traži mišljenje Povjerenstva kako to praktično učiniti, iz razloga što ponekad dnevno kupuje i prodaje razne dionice, slijedom čega je u nedoumici je li dužan svakodnevno popunjavati imovinsku karticu sukladno ostvarenoj kupnji, odnosno prodaji dionica, a ako jest, kako to učiniti, s obzirom da ne može unositi nove podatke dok Povjerenstvo ne odobri raniju imovinsku karticu.

Sukladno članku 10. stavku 4. ZSSI/21-a, obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, sa stanjem na zadnji dan prethodne godine, sukladno stavku 5. istog članka Zakona.

Člankom 11. stavkom 5. ZSSI/21-a propisano je da podaci o stečenoj imovini obuhvaćaju podatke o poslovnim udjelima i dionicama u trgovačkim društvima i udjelima u društvima osoba.

Iz zahtjeva za mišljenje proizlazi da obveznik kontinuirano tijekom godine kupuje i prodaje dionice raznih trgovačkih društava, odnosno da se sadržaj njegova portfelja u pogledu vlasništva nad dionicama često mijenja.

S obzirom da je dužan podnijeti godišnju imovinsku karticu do 31. siječnja tekuće godine sa stanjem na dan 31. prosinca prethodne godine, obveznik je dužan u godišnjoj imovinskoj kartici navesti podatak o dionicama kojih je vlasnik na dan 31. prosinca one godine za koju podnosu imovinsku karticu.

Imajući u vidu da godišnja imovinska kartica ne sadrži podatke o promjenama u imovini do kojih je došlo tijekom godine, već samo stanje na zadnji dan godine, u svrhu potpunijeg uvida u imovinsko stanje obveznika te promicanja načela transparentnosti u obnašanju javne dužnosti, obveznik će u napomeni godišnje imovinske kartice navesti podatke o tvrtkama trgovačkih društava čije je dionice stjecao i otuđivao tijekom prethodne godine.

Također, s obzirom da obveznik stječe prihode od kupnje i prodaje dionice, u imovinskoj kartici će navesti prihod koji je ostvario sa danom 31. prosinca prethodne godine koji predstavlja razliku između sredstava stečenih od prodaje dionica kojih je bio vlasnik i sredstava uloženih u kupnju dionica tijekom iste godine.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Roland Čop, elektronička dostava
2. Objava na internetskoj stranici Povjerenstva
3. Pismohrana